Diari Oficial de la Generalitat Valenciana


Sumari del DOGV 8320, del 19-06-2018 (2018/5869)

RESOLUCIÓ de 7 de juny de 2018, del director de l'Agència Valenciana de Seguretat i Resposta a les Emergències, per la qual s'aprova la Carta de Serveis del Telèfon d'Emergències 112.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   8320

Data del DOGV
:   19-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5869


Data del document
:   07-06-2018

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * norma de qualitat

RESOLUCIÓ de 7 de juny de 2018, del director de l'Agència Valenciana de Seguretat i Resposta a les Emergències, per la qual s'aprova la Carta de Serveis del Telèfon d'Emergències 112. [2018/5869]  
D'acord amb el que estableix el Decret 41/2016, del 15 d'abril del Consell, pel qual s'estableix el sistema per a la millora de la qualitat dels serveis públics, i l'avaluació dels plans i programes en l'Administració de la Generalitat i el seu sector públic instrumental, les cartes de serveis, com a instruments de millora contínua dels serveis, són documents per mitjà dels quals les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania i la demanda de transparència en l'activitat pública.  
  
L'Agència Valenciana de Seguretat i Resposta a les Emergències disposava d'una carta de serveis, aprovada en 2011, de la Conselleria de Governació, que incloïa aquells compromisos de qualitat vinculats als serveis que presta, carta que a causa del transcurs del temps, i per a adaptar-se a les noves necessitats i expectatives de la ciutadania, necessita ser actualitzada.  
En conseqüència, l'Agència Valenciana de Seguretat i Resposta a les Emergències ha fet una nova revisió amb la finalitat d'adaptar i actualitzar els seus compromisos de qualitat als serveis actuals, i procedir a la seua publicació en la plataforma centralitzada de la Generalitat, així com, en el seu portal de transparència, GVA oberta, perquè el contingut de la nova carta que ara s'aprova, i en particular, dels compromisos de qualitat establits en aquesta, arribe de forma efectiva als usuaris i usuàries potencials dels serveis afectats.  
D'acord amb l'article 17.2 del Decret 41/2016, del Consell, l'òrgan directiu competent en matèria de gestió i millora de la qualitat dels serveis públics ha informat favorablement sobre la carta, quant a la coherència metodològica dels processos d'elaboració i dels compromisos adquirits, així com, en relació a l'homogeneïtat de les cartes.  
  
Per tot allò que s'ha exposat, fent ús de la facultat que em confereix l'article 17 de l'esmentat Decret 41/2016, de 15 d'abril, del Consell, quant a l'autoritat competent per a procedir a la seua aprovació, resolc:  
  
  
Primer  
Aprovar la carta de serveis que s'incorpora com a annex d'aquesta resolució.  
  
Segon  
L'aprovació d'aquesta nova, i la seua posterior publicació en el Diari Oficial de la Generalitat Valenciana, deixarà sense efecte la Carta de Serveis del Telèfon d'Emergències 112, aprovada al seu dia per Resolució de 25 de març de 2011, de la Conselleria de Governació, per la qual s'aprova la Carta de Serveis del Telèfon d'Emergència 112.  
  
Tercer  
La nova carta de serveis estarà a disposició de la ciutadania a través la pàgina institucional de la Generalitat Valenciana http//www.gva.es/carta, sense perjudici d'altres accions de comunicació que puguen realitzar-se.  
  
València, 7 de juny de 2018.- El director de l'Agència Valenciana de Seguretat i Resposta a les Emergències: José María Ángel Batalla.  
  
  
ANNEX  
Telèfon d'Atenció d'Emergències 112 Comunitat Valenciana  
  
MISSATGE GENERAL  
L'Administració pública valenciana ha d'adaptar-se als nous reptes i necessitats de la societat i per a això ha de modernitzar i millorar de forma contínua els serveis públics que presta.  
La Generalitat assumeix aquest repte i incorpora, dins de la seua política de modernització, el projecte Cartes de Serveis com un instrument de millora a través del qual la ciutadania pot exigir la prestació d'uns serveis públics amb les màximes garanties de qualitat i conéixer en tot moment, el seu grau de compliment.  
La Generalitat contribueix així a donar resposta a l'exigència recollida en l'Estatut d'Autonomia de la Comunitat Valenciana que estableix i proclama, en el seu article 9, el dret general que tenen tots els seus ciutadans a gaudir d'uns serveis públics de qualitat.  
  
COMPROMÍS INSTITUCIONAL  
El servei d'emergències 112 Comunitat Valenciana es caracteritza per realitzar una labor i esforç constants per oferir una resposta immediata les 24 hores dels 365 dies de l'any, consolidant-se el telèfon 112 com un referent en la gestió de les emergències.  
La voluntat del Consell és continuar sent els primers en eficàcia, rapidesa i qualitat en la prestació d'aquest servei. En aquest sentit, el Govern valencià, conscient del paper que representa el servei 112 Comunitat Valenciana en la nostra societat, continua apostant per:  
1. Actualitzar i millorar el Sistema Integrat de Gestió d'Informació i Comunicacions d'Emergències.  
2. Disposar de personal professionalitzat i contínuament format.  
3. Optimitzar la coordinació entre les agències.  
Tot això, amb la finalitat de disminuir els temps de resposta i garantir en qualsevol situació d'emergència la prestació d'un servei de qualitat.  
Així és com entenem la protecció civil i la gestió de les emergències, com un servei a les persones, i en aqueixa línia es dirigeix el nostre compromís de continuar treballant.  
  
SERVEIS  
El telèfon únic d'emergències 112 Comunitat Valenciana és l'instrument que la Generalitat, a través de l'Agència de Seguretat i Resposta a les Emergències, posa a la disposició dels ciutadans per a l'atenció i gestió de trucades d'emergència: accidents, incendis, inundacions, urgències sanitàries, seguretat ciutadana, rescats.  
La nostra missió és facilitar a la ciutadania i organismes públics, un servei integrat d'informació i comunicacions que permeta, amb caràcter permanent, atendre les peticions d'assistència i active coordinadament la prestació d'auxili més adequada, en funció del tipus d'incidència i el lloc on es produïsca.  
És en el Centre de Coordinació d'Emergències on té lloc l'activitat de 112 Comunitat Valenciana i des d'on s'atenen totes les trucades realitzades des de qualsevol punt de la nostra Comunitat durant les 24 hores del dia, els 365 dies a l'any, sense cap cost i garantint un adequat tractament de les dades de caràcter personal.  
A més, a través de la web www.112cv.com, el telèfon únic d'emergències 112 Comunitat Valenciana:  
- Ofereix informació general a la ciutadania (recomanacions davant situacions d'emergència, informació en temps real sobre incidents, nivells de risc: incendis, vents, precipitacions, etc.).  
- Actualitza de forma contínua tota la legislació i normativa aplicable a la naturalesa del servei prestat.  
- Posa a la disposició dels ciutadans els resultats sobre el grau de compliment dels compromisos d'aquesta Carta de Serveis, habilitant el seu seguiment també a través de la pàgina www.gva.es/carta.  
- Es fa una labor constant de difusió, a fi d'informar i formar a la ciutadania sobre el millor ús d'aquest telèfon.